बिलासपुर. सुकमा की सभा से निकलते ही कांग्रेस के काफिले में नक्सली हमले और आला नेताओं की हत्या के बाद सुरक्षा व्यवस्था को लेकर हंगामा बरपा है। दरअसल, सुकमा की सभा के दौरान ही हैड पीएसओ ने रूट की संवेदनशीलता को लेकर आशंका जता दी थी। इससे यात्रा का रूट नहीं बदला, लेकिन सुरक्षा कारणों से सुकमा से केशलूर के लिए खाली बस सभा के दौरान ही रवाना कर दी गई। 23 व 24 मई की सभाओं के मुकाबले इस सभा व काफिले में सुरक्षा के पर्याप्त इंतजाम थे ही नहीं। सभा में दो घंटे तक चली आतिशबाजियों ने नक्सलियों के लिए संकेत का काम किया।
परिवर्तन यात्रा के दौरान पीसीसी अध्यक्ष नंदकुमार पटेल के साथ रहे और सभाओं के इंतजाम देखने वाले पीसीसी सचिव विवेक वाजपेयी ने घटना से पहले और बाद के कुछ अहम खुलासे किए। वाजपेयी ने बताया, यात्राओं में नेताओं की सुरक्षा संभालने वाले 6 पीएसओ को लीड कर रहे पाठक ने सुकमा की सभा के दौरान ही आशंका जताई थी कि केशलूर का यह रूट शाम को सफर करने लायक नहीं है।
यात्रा रद्द करने या किसी बदलाव से इनकार करने के बाद कांग्रेस का रथ, यानी बस पीसीसी अध्यक्ष पटेल व अन्य नेताओं के बगैर सुकमा की सभा के दौरान ही केशलूर भेज दी गई थी। इस समय इसमें ड्राइवर, कंडक्टर के अलावा दो क्षेत्रीय कार्यकर्ता थे।
21 को बदला दरभा का प्रोग्राम
कांग्रेस के पूर्व नियोजित कार्यक्रम के मुताबिक 25 मई को सुकमा के बाद दरभा में ही सभा होनी थी। नक्सली हमले की आशंका और इलाके की संवेदनशीलता को देखते हुए 21 मई को दरभा की जगह केशलूर को सभा के लिए चुना गया, क्योंकि यह नेशनल हाइवे में है। दरभा घटनास्थल झीरमघाटी से महज 7 किमी की दूरी पर है।
कर्मा साथ न बैठें
यूं तो यात्रा में सुरक्षा की कमी पर जांच जारी है, लेकिन जो अफसर मौजूद थे वे नक्सलियों की हिट लिस्ट में शामिल महेंद्र कर्मा समेत आला नेताओं की सुरक्षा को लेकर चिंतित थे। नेताओं को सलाह दी गई थी कि पटेल और कर्मा काफिले में किसी भी सूरत में एक साथ न हों।
बस वापस बुलाऊं क्या..
पीसीसी अध्यक्ष बस के बिना काफिले में शामिल होने के मूड में नहीं थे। खाली बस भेजने को लेकर उन्होंने नाराजगी भी जताई। सभा के दौरान मंच पर उनकी नाराजगी का पता चलने पर उनके बेटे दिनेश पटेल ने सहज ही पूछ लिया कि बस को वापस बुलवाऊं क्या? हालांकि पटेल ने इससे इनकार कर दिया।
‘भैया, हाथ ऊपर करिए..’
हमलावर नक्सलियों की संख्या को लेकर अलग-अलग आंकड़े अब भी आ रहे हैं, लेकिन वाजपेयी के मुताबिक सड़क पर पहुंचे नक्सली बमुश्किल 60 से 70 के बीच थे। इनमें महिलाएं व बच्चे भी थे। काफिले पर हमले के पांच मिनट बाद ही कर्मा की हत्या कर दी गई। पुरुष गोलियां बरसाते रहे तो महिला नक्सलियों ने बड़ी शालीनता दिखाई। वे कांग्रेसियों से भैया, दादा कहकर बातें कर रहीं थीं और दवा-पानी भी दे रहीं थीं।
केला, लस्सी, मोबाइल भी ले गए
सुकमा में पूर्व विधायक फूलो देवी नेताम ने ही रास्ते के लिए तीन गाड़ियों में केले लदवाए थे। हमले को अंजाम देने के समय नक्सलियों ने हरेक गाड़ी की तलाशी ली और जो भी मिला, साथ ले गए। वाजपेयी की गाड़ी में ही कूल बैग में लस्सी व केले थे। इसके साथ वे वाजपेयी का मोबाइल भी ले गए।
पहली बार मंच पर
नंदकुमार पटेल के बेटे दिनेश पटेल आमतौर पर हर कार्यक्रम, सभा में अपने पिता के आसपास रहने से बचते थे। सुकमा की सभा पहली और अंतिम थी, जिसमें वे पिता के साथ मंच पर नजर आए।
सुकमा की सभा में सुरक्षा गायब
सुकमा से पहले नक्सल प्रभावित इलाके में 23 मई को बीजापुर, दंतेवाड़ा और 24 मई को जगदलपुर व बस्तर में कांग्रेस की सभा हुई। इन सभाओं में पर्याप्त सुरक्षा व्यवस्था थी। सभाओं के पंडाल के अलावा बाहर भी सशस्त्र जवान तैनात थे। सभा से निकलने पर काफिले को हर रूट पर रोड ओपनिंग पार्टियां मिलीं। सुकमा की सभा में आश्चर्यजनक रूप से कोई जवान सुरक्षा व्यवस्था में नजर नहीं आया।
दिन में किसने छोड़े रॉकेट
लगातार यात्रा व सभाओं में शामिल रहे वाजपेयी ने बताया, सुकमा की सभा व तोंगपाल में आश्चर्यजनक रूप से बड़े पैमाने पर पटाखे फोड़ने से वहां के कार्यकर्ता ही नहीं, आला नेता भी चकित थे। सभा में भाषण के दौरान भी लगातार रॉकेट छोड़कर पटाखे जलाए जाते रहे। इनकी आवाज सामान्य से काफी ज्यादा थी। सुकमा से निकलने पर तोंगपाल में भी इसी तरह आतिशबाजियां की गईं। आशंका जताई जा रही है कि पटाखों की आवाज ने काफिले की रवानगी का संदेश देने का काम किया।
कभी सोचे थे, सुकमा आना होगा?
सुकमा में सभा चल ही रही थी कि भीड़ को लेकर उत्साहित नंदकुमार पटेल ने कार्यकर्ताओं से सहज ही पूछा लिया, कभी सोचे थे कि सुकमा आना होगा? उन्होंने वाजपेयी से कहा कि हर बुरे के पीछे कुछ अच्छा छिपा होता है। यह इलाका नक्सलियों के चलते बदनाम है, लेकिन यहां के लोग बड़े ही भले हैं।
hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva